# 2025 தில்லி தானுந்துக் குண்டுவெடிப்பு



**2025 தில்லி தானுந்துக் குண்டுவெடிப்பு**, இந்தியாவின் தலைநகரான தில்லியின் செங்கோட்டை மெட்ரோ நிலையத்தின் நுழைவாயில் எண் 1 அருகே 10 நவம்பர் 2025 அன்று மாலை 6:52 மணியளவில் கார் குண்டு வெடித்ததில் 13 பேர் கொல்லப்பட்டனர் மற்றும் 20 பேருக்கும் மேற்பட்டோர் படுகாயம் அடைந்தனர்..படுகாயமடைந்தோரில் 2 பேர் சிகிச்சைப் பலனின்றி இறந்தனர். இதனால் பலி எண்ணிக்கை 15 ஆக உயர்ந்துள்ளது. இக்கார்குண்டு வெடிப்பில் அக்காரை ஓட்டி வந்த உமர் உன்-நபி என்ற மருத்துவரும் உயிரிழந்தார்.  

1967 சட்டவிரோத செயல்பாடுகள் தடுப்புச் சட்டத்தின் கீழ் இக்குண்டு வெடிப்பு தொடர்பாக தேசியப் புலானாய்வு முகமை விசாரணை செய்ய அரசு நியமித்துள்ளது.  

அம்மோனியம் நைட்ரேட்டுடன் எரி எண்ணெய்யும் கலந்து, வெடிபொருளாக காரில் ஏற்றி வெடிக்க வைத்திருக்கலாம் என தில்லி காவல்துறை கருதியது.  

இத்தற்கொலைப்படைத் தாக்குதலை அல்-ஃபலா பல்கலைக்கழக மருத்துவக் கல்லூரியில் பணியாற்றும் காஷ்மீரத்தின் புல்வாமா மாவட்டத்தில் உள்ள கோயில் கிராமத்தைச் சேர்ந்த உமர் உன்-நபி எனும் மருத்துவர் நடத்தியுள்ளதை, உமர் நபி மற்றும் அவரது தாயின் டி. என். ஏ. மூலம் உறுதி செய்யப்பட்டுள்ளது. மேலும் தற்கொலை குண்டுவெடிப்பு என்பது தவறாகப் புரிந்து கொள்ளப்பட்ட ஒரு கருத்து என தாக்குதலுக்கு முந்தைய காணொலி மூலம் பேசியுள்ளார்.. மேலும் தாக்குதலுக்கு காரை வாங்கிக் கொடுத்த அமீர் ரசீத் அலியை தேசியப் புலனாய்வு அமைப்பால் கைது செய்யப்பட்டுள்ளார். 14 நவம்பர் 2025 அன்று புல்வாமாவில் உள்ள மருத்துவர் உமர் நபியின் சொந்த வீட்டை மாவட்ட நிர்வாகம் இடித்துத் தள்ளியது.  

2001 இந்திய நாடாளுமன்றம் மீதான தாக்குதலுக்குப் பின்னர் 14 ஆண்டுகள் கழித்து தில்லியில் நடைபெற்ற பயங்கரவாதத் தாக்குதல் ஆகும்.  

## பின்னணி
9 நவம்பர் 2025 அன்று ஜம்மு காஷ்மீர் காவல்துறை, அரியானா மாநில காவல்துறையுடன் இணந்து, பரிதாபாத் நகரத்தின் ஒரு வீட்டில் 350 கிலோகிராம் எடையுள்ள வெடிகுண்டுகளை தயாரிப்பதற்கான மூலப்பொருட்களை, தாக்குதல் துப்பாக்கிகள், கைத்துப்பாக்கிகள், துப்பாக்கி ரவைகள் மற்றும் டைமர் கைப்பற்றியது. அதே நகரத்தில் அடுத்த நாளன்று மற்றொரு வீட்டில் வெடிகுண்டுகள் தயாரிப்பதற்கான 2,563 கிலோகிராம் எடையுள்ள மூலப்பொருட்களை காவல்துறையினர் கைப்பற்றினர். மேற்படி வீட்டை புல்வாமாவைச் சேர்ந்த மருத்துவர் மூஜம்மில் சகீல் (Mujammil Shakeel) வாடகைக்கு எடுத்து தங்கியிருந்தது தெரியவந்தது. காவல்துறையினர் முஜாம்மில் சகீல் மற்றும் காசிகுண்ட் பகுதியைச் சேர்ந்த *அதீல் மஜீத் ரத்தேர்* (Adeel Majeed Rather) ஆகிய இரு மருத்துவர்களையும் கைது செய்தனர். இவ்விரு மருத்துவர்களும் பாக்கித்தானில் செயல்படும் ஜெய்ஸ்-இ-முகமது மற்றும் காஷ்மீரில் செயல்படும் *அன்சார் கஸ்வத்-உல்-ஹிந்த்* ஆகிய இசுலாமியத் தீவிரவாத அமைப்புகளுடன் இரகசியத் தொடர்புடையவர்கள் என கண்டறியப்பட்டது. தங்குமிடங்களை வாடகைக்கு எடுத்த மருத்துவரும், தில்லி செங்கோட்டை குண்டுவெடிப்பில் ஈடுபட்ட சந்தேக நபரும் பரிதாபாத்தில் உள்ள ஒரே மருத்துவமனையில் பணிபுரிந்தவர்கள். தில்லி காவல்துறை பரிதாபாத் தேடுதல் வேட்டைக்கும், தில்லி கார் குண்டு வெடிப்புக்கும் எத்தொடர்பும் இல்லை என அலுவல்பூர்வமாக அறிவிக்கவில்லை.  
### கைது நடவடிக்கைகள்
### என் ஐ ஏ-வின் கைதுகள்
என்ஐஏ விசாரணையில் இதுவரை 6 பேரைக் கைது செய்துள்ளது. இக்குண்டுவெடிப்பில் நேரடியாக ஈடுபட்ட உமர் உன்-நபி சம்பவ இடத்தில் இறந்து விட்டார். இதுவரை (12 நவம்பர் 2025 முடிய) கார்வெடிகுண்டில் இறந்த தற்கொலையாளி உமர் நபிக்கு நேரடியாகவும், மறைமுகமாகவும் உதவிச் செயல்பட்ட 6 பேரை என் ஐ ஏ கைது செய்துள்ளது. அவர்களது விவரம் பின்வருமாறு:  
1. அமீர் ரசீத் ஆல்வி - தற்கொலையாளியான மருத்துவர் உமர் உன்-நபி பயன்படுத்திய கார்வெடிகுண்டுக்கான தானுந்தின் உரிமையாளர்.
1. டேனிஷ் என்ற ஜசீர் பிலால் வானி - தற்கொலையாளி உமர் நபிக்கு கார்குண்டுவெடிப்பிற்கான தொழில்நுட்ப உதவிகளை வழங்கிய 20 வயது இளைஞன். உமர் நபியுடன் இணைந்து கார்வெடிகுண்டு தாக்குதலுக்கு திட்டமிட்டவர். இவர் காஷ்மீரைச் சேர்ந்தவர்.
1. மருத்துவர். முஜாம்மில் அகமது ஷகீல் கனே - காஷ்மீரின் புல்வாமாவைச் சேர்ந்த மருத்துவர்.
1. மருத்துவர் அதீல் அகமது ரத்தேர் - காஷ்மீரின் அனந்தநாக்கைச் சேர்ந்த மருத்துவார்.
1. மருத்துவர். சாகீன் சயீத் - லக்னோவைச் சேர்ந்த முதுநிலை பெண் மருத்துவர். இவர் ஜெய்ஸ்-இ-முகமது அமைப்பின் இந்திய ஒருங்கிணைப்பாளர் எனக்கருதப்படுபவர்.
1. முஃப்தி இர்பான் அகமது வாகே - காஷ்மீரின் சோபியானைச் சேர்ந்தவர்
1. சோயப் - தோஜ் கிராமம், பரீதாபாத், அரியானா
1. மருத்துவர். பிலால் நசீர் மல்லா - பாரமுல்லா மாவட்டம், சம்மு காஷ்மீர்

### அமலாக்க இயக்குனரகத்தால் கைது செய்யப்பட்டவர்கள்
- ஜாவத் அகமது சித்திக் - நிறுவனர், அல்-ஃபலா பல்கலைக்கழகம்

## இதனையும் காண்க
- உமர் உன்-நபி
- கோயில் கிராமம்
- அல்-ஃபலா பல்கலைக்கழகம்
- நவ்காம், பட்காம் மாவட்டம்
- ஒற்றை ஓநாய் தாக்குதல்
- 2025 பொண்டாய் கடற்கரை துப்பாக்கிச் சூடு